《赋得吴航渡送赵少府之京》
明代·高棅

君不见吴航渡河上，萧萧多古树。
树根积石长青苔，应比昔人系舟处。
寂寞寒潮自往还，关河北望空云山。
天浮百粤荣光歇，海接三吴霸气寒。
吴王城阙几千载，舸舰何年到闽海？危樯峻橹逐飘风，今
日吴航名尚在。
江上年年春草新，城头车马往来频。
野鸟不知惊候吏，垂杨空自送行人。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。